Der har natten til tirsdag været en eksplosion på et spisested på Amager.

Det oplyser Københavns Politi.

Der er ingen meldinger om tilskadekomne.

Politiet har heller ikke anholdt nogen i forbindelse med sagen.

'Politiet er massivt til stede i området, hvor man må forvente afspærring af Røde Mellemvej,' skriver politiet tidligt tirsdag morgen i et tweet.

»Vi får klokken 03.30 en anmeldelse fra borgere, som har hørt et stort brag,« siger vagtchef Henrik Svejstrup fra Københavns Politi til ritzau.

Braget viste sig at stamme fra en eksplosion på adressen Røde Mellemvej 16.

»På stedet ligger en restaurant eller take away med thaimad. Facaden er delvist sprængt i stykker, men der er ikke sket skader på andre bygninger i nærheden. Der er fundet nogle fragmenter liggende på parkerede biler,« siger vagtchefen.

Politiet er kørt til anmeldelse om eksplosion i et spisested på Røde Mellemvej på Amager. Politiet er massivt til stede i området hvor man må forvente afspærring af Røde Mellemvej. Ingen meldinger om tilskadekomne. # politidk — Københavns Politi (@KobenhavnPoliti) September 24, 2019

Det er alt for tidligt at sige noget om et muligt motiv til hændelsen.

Det understreger Henrik Svejstrup.

»Vi ved endnu ikke, hvad der er sket. Men vi har teknikere på plads derude for at få klarlagt, hvad der er sprængt,« siger han.

»Vores teknikere er lige landet på stedet, så endnu er det for tidligt at sige noget om, hvad det er, der er eksploderet,« uddyber vagtchefen til B.T.

Han regner med, at teknikernes arbejde kan gøre politiet klogere i løbet af morgen eller formiddagen.

I en opdatering fra politiet på Twitter slås det fast, at Røde Mellemvej afspærres ind til op ad formiddagen i forbindelse med arbejdet på stedet.

Det sker mere præcist ved Vejlands Allé og Peder Lykkes Vej, oplyses det.

I sidste uge var Københavns Politi rykket ud til meldinger om en skudepisode på samme Røde Mellemvej.

På det tidspunkt mente man fra politiets side, at der måske snarere var tale om to biler, der var kollideret.

Det er dog for tidligt at sige, om de to episoder kan være forbundet, siger vagtchefen. Han kan heller ike sige, om eksplosionen er forbundet med de andre eksplosioner, som er fundet sted i København tidligere på året.

»Vi ved slet ikke, hvad der er sket endnu i restauranten, så det er for tidligt at konkludere noget som helst,« siger Henrik Svejstrup.

Politiet har endnu ikke talt med indehaveren af spisestedet, oplyser vagtchefen kort efter klokken fire tirsdag morgen.